M. Urbáni, poslanec: (2006-12-15):
Legislatívny a pracovný program Európskej komisie stanovuje základné politické priority a definuje legislatívne a nelegislatívne iniciatívy, ktoré Komisia zamýšľa predložiť na rokovanie počas nadchádzajúceho roka. Svoj Legislatívny a pracovný program na rok 2007 vydala Komisia 24. októbra 2006. Keďže už bolo hovorené o prioritách, bolo hovorené o tomto programe, chcem len dodať, čo aj pán podpredseda vlády povedal, a chcem mu poďakovať a chcem, aby ste to vedeli, že spolupráca medzi výborom, hlavne podpredsedom vlády pánom Čaplovičom, je veľmi dobrá. Sám povedal, že to bola naša iniciatíva, z ktorej vzniklo vlastne toto predloženie tohto návrhu, a myslím si, že takto by sme mali pokračovať aj do budúcnosti, aby parlament vedel detailne, čo robí vláda, aby vláda vedela, čo robí parlament. Je 21 strategických iniciatív Európskej komisie, z ktorých 12 vláda označila za iniciatívu prioritu číslo jeden, zo 60 prioritných iniciatív Komisie 25 prioritu jeden pre Slovenskú republiku a zo 47 iniciatív na účely zjednodušovania legislatívy označila vláda za prioritu jeden 14 iniciatív. Musím konštatovať, že dostali sme aj kritické pripomienky, hlavne od Zväzu podnikateľov, že vláda si stanovila niektoré priority, ktoré možno nie sú také dôležité priority pre život Slovenska, a niektoré závažnejšie priority, ktoré oni pokladajú za dôležité pre svoju existenciu, týkajúce sa hlavne pracovného práva, práva sociálneho zabezpečenia a ochrany spotrebiteľov, tie medzi týmito prioritami chýbajú. Som veľmi rád, že pán komisár vás uistil, že od septembra sa začína zlepšovať administratíva medzi Európskou komisiou a národnými parlamentmi. Je to hlavne v otázke subsidiarity a proporcionality, čo realizujeme v našom parlamente. Ale rád využijem prítomnosť pána komisára a chcem mu oznámiť, že administratíva medzi Európskou komisiou, medzi Radou je nedostatočná. Materiály na Slovensko dostávame veľmi neskoro. Zabraňuje to tomu, aby tie materiály sa prebrali jednak v našom parlamente vo viacerých výboroch, k niektorým materiálom by sa mali vyjadriť viaceré výbory, nielen výbor pre európske záležitosti, no z časových dôvodov to nie je možné. Potom druhá vec je, stáva sa, že meškáme aj s transpozíciou, niektoré ministerstvá sú nepripravené, platíme penále, ale to je už zase otázka slovenskej strany. Materiály niekedy pred radou dostaneme v jeden deň, a ak chceme k nim zaujať stanoviská a prijať uznesenie, nie je dostatočný priestor, nechcem hovoriť o všeobecne nejakej diskusii, ani na odborné zhodnotenie. Túto problematiku chcem otvoriť aj na najbližšom KOZ-achu, Konferencii výborov pre európske záležitosti jednotlivých národných parlamentov, pretože našiel som situáciu tak, že je veľmi ťažká spolupráca. Na druhej strane, pán podpredseda vlády, musím povedať, že aj okrem tvojho úradu ostatné ministerstvá by mali viac sledovať už od inštrukcie, keď sa niečo deje v Európskom parlamente, v Rade alebo v Komisii, a nie čakať len na finálny materiál. A potom sa fakt stáva, že robíme formálne veci, ktoré ja osobne, sa priznám, nemám chuť a záujem robiť. Buď to prinesie niečo pre Slovensko, buď to prinesie pre podnikateľov, buď to prinesie pre zdravotníkov, učiteľov, skrátka pre oblasť, ktorej sa tie materiály týkajú. Čiže tu bude treba zlepšiť administratívu na obidvoch stranách, a preto to hovorím aj tu nahlas, pretože budem o tom hovoriť aj inde, a využívam prítomnosť pána komisára, sám sa toho dotkol, som veľmi rád, že sa dotkol tejto problematiky, aby sme sa týmto zaoberali, pretože len potom to má význam, keď vzájomne budeme včas a dobre informovaní. Dámy a páni, Výbor Národnej rady Slovenskej republiky pre európske záležitosti Legislatívny a pracovný program Komisie na rok 2007 a správu vlády k nemu prerokoval na 11. schôdzi, ktorá sa uskutočnila 7. decembra 2006. Túto tlač vo výbore predložil pán podpredseda vlády Slovenskej republiky pre vedomostnú spoločnosť, európske záležitosti, ľudské práva a menšiny, ešte raz mu ďakujem a fakt vyslovujem obdiv nad tou dobrou spoluprácou, ktorá medzi výborom a ním existuje. Výbor materiál prerokoval a prijal k nemu uznesenie č. 52, ktorým ma poveril vystúpiť na schôdzi Národnej rady Slovenskej republiky ako spravodajcu výboru a predložiť Národnej rade Slovenskej republiky informáciu o výsledku prerokovania uvedeného materiálu vo výbore a návrh na uznesenie Národnej rady Slovenskej republiky. Dovoľte mi prečítať návrh výboru pre európske záležitosti na uznesenie Národnej rady k tlači 156: „Národná rada Slovenskej republiky A. berie na vedomie Legislatívny a pracovný program Európskej komisie na rok 2007 a Správu o prioritách vyplývajúcich z legislatívneho a pracovného programu Európskej komisie na rok 2007 pre Slovenskú republiku; B. odporúča vláde Slovenskej republiky predkladať každoročne Národnej rade Slovenskej republiky Legislatívny a pracovný program Európskej komisie na nadchádzajúci rok a Správu o prioritách vyplývajúcich z Legislatívneho a pracovného programu Európskej komisie pre Slovenskú republiku.“ Ďakujem pekne.